Title: พระราชกฤษฎีกาจัดตั้งคณะทันตแพทยศาสตร์พญาไทและคณะเภสัชศาสตร์พญาไท ในมหาวิทยาลัยแพทยศาสตร์ พ.ศ.2511

พระราชกฤษฎีกา

พระราชกฤษฎีกา
จัดตั้งคณะทันตแพทยศาสตร์พญาไท
และคณะเภสัชศาสตร์พญาไท
ในมหาวิทยาลัยแพทยศาสตร์
พ.ศ. ๒๕๑๑

ภูมิพลอดุลยเดช ป.ร.
ให้ไว้ ณ วันที่ ๗
มิถุนายน พ.ศ. ๒๕๑๑
เป็นปีที่ ๒๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งคณะทันตแพทยศาสตร์พญาไทและคณะเภสัชศาสตร์พญาไท
ในมหาวิทยาลัยแพทยศาสตร์ขึ้นใหม่อีกสองคณะ

อาศัยอำนาจตามความในมาตรา ๖
แห่งพระราชบัญญัติมหาวิทยาลัยแพทยศาสตร์ พุทธศักราช ๒๔๘๖
ซึ่งแก้ไขเพิ่มเติมโดยพระราชบัญญัติมหาวิทยาลัยแพทยศาสตร์ (ฉบับที่ ๑๒) พ.ศ. ๒๕๑๐
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาจัดตั้งคณะทันตแพทยศาสตร์พญาไท
และคณะเภสัชศาสตร์พญาไท ในมหาวิทยาลัยแพทยศาสตร์ พ.ศ. ๒๕๑๑

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้จัดตั้งคณะขึ้นใหม่ในมหาวิทยาลัยแพทยศาสตร์อีก
๒ คณะ ดังนี้
(๑) คณะทันตแพทยศาสตร์พญาไท
มีหน้าที่จัดการศึกษาทันตแพทยศาสตร์ มีแผนกวิชา คือ แผนกกายวิภาคศาสตร์
แผนกสรีรวิทยาและชีวะเคมี แผนกบัคเตรีวิทยา แผนกทันตพยาธิวิทยา แผนกเภสัชวิทยา
แผนกทันตกรรมหัตถการ แผนกทันตกรรมประดิษฐ์ แผนกทันตกรรมจัดฟัน แผนกศัลยศาสตร์
แผนกรังสีวิทยา แผนกเวชศาสตร์ช่องปาก และแผนกโรงเรียนทันตานามัย
(๒) คณะเภสัชศาสตร์พญาไท มีหน้าที่จัดการศึกษาเภสัชศาสตร์
มีแผนกวิชา คือ แผนกเภสัชกรรม แผนกเภสัชอุตสาหกรรม แผนกเภสัชเคมี แผนกชีวะเคมี
แผนกอาหารเคมี แผนกพฤกษศาสตร์ แผนกเภสัชวินิจฉัย แผนกบัคเตรีวิทยา แผนกสรีรวิทยา
และแผนกเภสัชวิทยา

มาตรา ๔  ให้คณะทันตแพทยศาสตร์พญาไท
และคณะเภสัชศาสตร์พญาไท มีคณะกรรมการประจำคณะ
กรรมการแต่ละคณะประกอบด้วยคณบดีเป็นประธานและหัวหน้าแผนกวิชาต่าง
ๆ เป็นกรรมการ
ให้คณะกรรมการประจำคณะนั้น ๆ
แต่งตั้งผู้หนึ่งผู้ใดเป็นเลขานุการ

มาตรา ๕  ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ถนอม  กิตติขจร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เพื่อจัดตั้งคณะทันตแพทยศาสตร์และคณะเภสัชศาสตร์ในมหาวิทยาลัยแพทยศาสตร์เพิ่มขึ้นอีก
๒ คณะ ตามนโยบายและโครงการของรัฐบาลในแผนพัฒนาการศึกษามหาวิทยาลัย พ.ศ. ๒๕๑๐ -
๒๕๑๔ ในด้านการแพทย์ซึ่งจะต้องเพิ่มการผลิตทันตแพทย์และเภสัชกร

พุทธชาด/แก้ไข
๒๙ ตุลาคม ๒๕๔๕
B+A (C)

วิภา/ผู้จัดทำ
๑๕ มีนาคม ๒๕๕๔

[๑] ราชกิจจานุเบกษา
เล่ม ๘๕/ตอนที่ ๕๔/หน้า ๓๘๘/๑๘ มิถุนายน ๒๕๑๑